Я хьэрхуэрэгъу нэхъыщхьэм къыхегъащIэ
«Спартак-Налшык» (Налшык) — «Урал» (Екатеринбург) — 0:1 (0:1). Пафос къалэ (Кипр). «Йероскипу» стадион. Мазаем и 10-м. Футбол Лъэпкъ Лигэм и кубок. Гуп зэпеуэ.
Судьяхэр: Федотов (Мэзкуу), Миневич, Сулимов (тIури Смоленск щыщщ).
«Спартак-Налшык»: Коченков, Багаев, Овсиенкэ, Тимошин, Засеев, Буйтрагэ, Галин (Зинович, 76), Чеботару, Руа, Аверьянов (Коронов, 63), Болэ (Сирадзе, 60).
«Урал»: Котляров, Дранников (Данцев, 46), Тумасян, Ойеволе (Вьештицэ, 46), Ревякин (Новиков, 46), Бочков (Помогаев, 67), Асеведэ (Петрович, 46), Скрыльников (Герк, 46), Астафьев (Семакин, 46), Рыжов (Манучарян, 46), Бирюков (Кобялкэ, 47).
Топхэр дагъэкIащ: Асеведэ, 31 — пенальтикIэ (0:1).
Дагъуэ хуащIащ Овсиенкэрэ Буйтрагэрэ.
Урысей Федерацэм футболымкIэ и япэ дивизионым 2012-2013 гъэхэм щекIуэкI зэхьэзэхуэм и кIэух Iыхьэм щIидзэным къэнэжар зы мазэщ. Абы къыхэкIыу командэхэм я джэгукIэр нэсу зэрызэтрагъэувэным яужь итщ. Щэбэт кIуам Кипрым щыщIэзыдза Футбол Лъэпкъ Лигэм и кубокыр къэхьыным теухуа зэпеуэр а лъэныкъуэмкIэ хуабжьу сэбэп зэрыхъунум шэч хэлъкъым. Дэтхэнэми Iэмал игъуэтынущ и Iуэхур зытетыр къипщытэжыну.
Кипрым кIуэн и пэкIэ «Спартак-Налшыкым» зэрыхыхьамкIэ зэгурыIуэныгъэм Iэ традзащ Братск и «Сибиряк»-мрэ Курск и «Авангард»-мрэ нэгъабэ щыджэгуа гъуащхьэхъумэхэу Галин Дмитрийрэ Тимошин Никитэрэ, Санкт-Петербург и «Петротрест»-мрэ Мэзкуу и «Локомотив-2»-мрэ къикIа гъуащхьэхъумэныкъуэхэу Аверьянов Алексейрэ Зинович Дмитрийрэ. А унэцIэхэм зыри къыбжаIэркъым икIи ди командэр ягъэлъэщыфыну фIэщщIыгъуейщ. Абы щыгъуэми Минск и «Динамо»-м илъэс ныкъуэкIэ бэджэнду иратащ налшыкдэсхэм я гъуащхьэхъумэныкъуэ нэхъ лъэщыIуэ, Босниемрэ Герцеговинэмрэ я гуп къыхэхам щыджэгу Захирович Аднан. А Iуэхугъуэхэм къагъэлъагъуэ, сыт хуэдэ псалъэмакъхэр ирагъэкIуэкIми, «Спартак-Налшыкыр» мы гъэм премьер-лигэм зэрыхущIэмыкъунур, апхуэдэ къаруи зэрыбгъэдэмылъыр.
Футбол Лъэпкъ Лигэм и кубокыр къэхьыным теухуа зэпеуэм и пэщIэдзэ зэIущIэм ди щIалэхэм хьэрхуэрэгъу къащыхуэхъуат ар нэгъабэ зыIэрызыгъэхьа Екатеринбург и «Урал»-р. Налшыкдэсхэр абы хуэфэщэну пэщIэтащ икIи къызэрыхагъэщIар зэIущIэм и 31-нэ дакъикъэм пенальтикIэ къыхудагъэкIа топ закъуэм и зэранкIэщ. Багаевым футбол хабзэр къызэрызэпиудам къыхэкIыу, судьям метр пщыкIузым игъэлъэгъуащ.
«Спартак-Налшыкым» Iэмал хъарзынэхэр иIащ бжыгъэр зэхуэдэ ищIыжыну. АрщхьэкIэ хузэфIэкIар мащIэщ. Къыхэгъэщыпхъэщ ди щIыпIэм къыщалъхуауэ мы зэIущIэм щыджэгуар Болэ Руслан зэризакъуэр. Ари етIуанэ Iыхьэм яхъуэжащ. ФIэщщIыгъуейщ апхуэдэу, хамэ защIэ тегъэщIапIэ ящIакIэ, налшыкдэсхэм ехъулIэныгъэ гуэрхэр яIэну икIи абыхэм я джэгукIэм еплъыну цIыхухэр ди стадионым екIуэлIэну.
0:1-уэ къызэрыхагъэщIам «Спартак-Налшыкым» зыхэт гупым щригъэкIуэкI бэнэныгъэр нэхъ гугъуж ищIащ. АдэкIэ и хьэрхуэрэгъуну Волгоград и «Ротор»-мрэ Новосибирск и «Сибирь»-мрэ хигъащIэми, фIэщщIыгъуейщ бжьыпэр хуэубыдыну. АрщхьэкIэ хэт ищIэн, телъыджэ гуэрхэр къытпэплъэми тщIэркъым.
КъыкIэлъыкIуэ джэгугъуэр ди щIалэхэм мазаем и 13-м ирагъэкIуэкIынущ. Мэзкуу и зэманымкIэ сыхьэт 13-м ахэр «Ротор»-м IущIэнущ. Волгограддэсхэм вэсэмахуэ «Сибирь»-р 2:0-у хагъэщIащ.
Кипрым щрагъэкIуэкIа зэIущIэм иужькIэ «Спартак-Налшыкым» и тренер нэхъыщхьэ Шыпш Тимур жиIащ и гъэсэнхэм тепщэныгъэр нэхъ зэраIыгъар, арщхьэкIэ пенальтим и зэранкIэ къызэрыхагъэщIар. Абы къыхигъэщащ япэ лигэм щекIуэкIыну зэхьэзэхуэм тегъэщIапIэ щищIынур. «Урал»-м дэджэгуахэр зэрыарар.
Жыласэ Заурбэч.
